DECRETO 76/2005, do 14 de abril, polo que se autoriza o Instituto Galego de Promoción Económica a concederlle un préstamo á sociedade Gallega de Economía Social, S.L. por importe máximo de 1.000.000 de euros.
CONSELLERÍA DE ECONOMÍA E FACENDA — III. OUTRAS DISPOSICIÓNS — 25/04/2005

O Decreto 133/2002, que regula a concesión de préstamos polo Instituto Galego de Promoción Económica, recolle a posibilidade de que o Consello da Xunta de Galicia autorice, mediante decreto, a ampliación do ámbito dos préstamos do Igape respecto ás liñas xa existentes de financiamento de proxectos cualificados como emprendedores ou producións audiovisuais. Neste sentido, o Decreto 154/2004, do 7 de xullo, regulou a concesión de préstamos para financiar proxectos de innovación tecnolóxica.
Gallega de Economía Social, S.L. presentou ante o Igape unha solicitude de concesión dun préstamo polo importe de 1.000.000 de A, coa finalidade de dotar ao seu grupo empresarial dun capital circulante que lle permita cubrir as deficiencias que se xeran nos primeiros anos de funcionamento de determinadas iniciativas empresariais que polas súas características non son capaces de acadar por si mesmas o equilibrio económico.
Gallega de Economía Social, S.L. é unha sociedade participada ao 100% do seu capital pola Confederación Galega de Minusválidos (Cogami), organización non gobernamental de ámbito autonómico a que pertencen directa ou indirectamente máis de corenta asociacións de persoas con discapacidade física, de carácter autonómico, provincial e comarcal. Cogami é a entidade máis representativa das asociacións de persoas con discapacidade física en Galicia, sendo o seu obxectivo prioritario a integración laboral e social das persoas con discapacidade, mediante a creación de centros especiais de emprego.
Xa que logo, por proposta do conselleiro de Economía e Facenda e logo de deliberación do Consello da Xunta de Galicia, na súa reunión do día catorce de abril de dous mil cinco,
DISPOÑO:
Artigo 1º
Autorízase o Instituto Galego de Promoción Económica (Igape) para concederlle á sociedade Gallega de Economía Social, S.L. un préstamo coas seguintes características:
1. Prazo de amortización.
Máximo de 7 anos, sen carencia.
2. Finalidade.
O préstamo irá destinado a:
-Cancelación dunha póliza de crédito polo importe de 150.000 A.
-Necesidades de circulante para equilibrar a súa estrutura financeira ata un máximo de 65.000 A.
-Necesidades financeiras das empresas participadas por Gallega de Economía Social, S.L. ata un máximo de 785.000 A e segundo o seguinte esquema:
* Cancelación de débedas coa Confederación Galega de Minusválidos (Cogami), ata un máximo de 196.000 A.
* Necesidades de circulante e investimentos, ata un máximo de 589.000 A.
3. Condicións da disposición.
-As disposicións realizaranse, logo da solicitude dirixida á Subdirección de Programas de Acceso ao Crédito do Igape, antes do 31 de decembro de 2005.
-Para importes destinados ao financiamento das sociedades do grupo e con carácter previo á disposición deberá achegarse copia do contrato de préstamo, que se formalizará para tal efecto entre Gallega de Economía Social, S.L. e a sociedade prestameira.
4. Tipo de xuro.
O tipo de xuro variará por semestres naturais e determinarase de acordo coa seguinte norma:
a) Tipo de referencia: para o primeiro semestre de cada ano calcularase como a media aritmética simple dos tipos diarios do Euríbor a prazo de 6 meses correspondentes ao mes de novembro do ano anterior. Para o segundo semestre será a media aritmética simple dos tipos diarios do Euríbor a prazo de 6 meses correspondentes ao mes de maio do mesmo ano.
b) Tipo adicional: 0,50 puntos porcentuais.
c) O tipo de xuro nominal anual dos préstamos será, para cada semestre natural, o resultante de engadirlle ao tipo de referencia o tipo adicional. Se o tipo de xuro resultase con varios decimais, arredondarase ata a máis próxima vixésima parte do punto.
d) Para os efectos deste acordo, enténdese por Euríbor (Euro Interbank Offered Rate, isto é, tipo interbancario ofrecido en euros) a prazo de seis meses, o tipo de xuro para depósitos interbancarios en euros ao devandito prazo publicado pola Federación Bancaria Europea ou pola entidade pública ou privada, española ou da Unión Europea, designada para tal efecto.
e) No caso de que desaparecese o Euríbor, o tipo de xuro de referencia calcularase segundo o disposto no contrato de préstamo ou, supletoriamente, segundo as disposicións que para tal efecto publique o Igape no Diario Oficial de Galicia.
5. Liquidacións de xuros.
A liquidación dos xuros realizarase ao final de cada semestre natural, os días 30 de xuño e 31 de decembro.
6. Amortización.
O capital amortizarase mediante cotas constantes de principal, que se aboarán semestralmente, ao final de cada semestre natural os días 30 de xuño e 31 de decembro, sendo a última irregular e coincidente co día de vencemento do préstamo.
7. Prazo para formalizar.
4 meses desde a notificación do acordo de concesión.
8. Outras obrigas.
Mentres a operación de préstamo se encontre en vigor e para os efectos de realizar o seguimento do risco desta, a empresa beneficiaria deberá remitirlle de forma periódica ao Igape a documentación que se relaciona a seguir:
a) Con periodicidade semestral e un prazo de 30 días desde a finalización de cada semestre:
-Certificación emitida polo representante da empresa con indicación dos cambios na súa estrutura accionarial e os cambios producidos na xerencia, administración ou órganos de goberno, desde a última comunicación.
-Balance de situación e conta de perdas e ganancias de Gallega de Economía Social, S.L. e de Confederación Galega de Minusválidos (Cogami).
-Certificados da situación de débedas coa Seguridade Social, Facenda Pública e Xunta de Galicia, emitidos polos correspondentes organismos.
b) Con periodicidade anual e nun prazo de 30 días contados a partir da data de aprobación das contas anuais:
-Contas anuais asinadas polos representantes da empresa e, no caso de que a empresa estea obrigada a realizar auditoría, copia do informe de auditoría correspondente.
-Copia dos balances e contas de resultados consolidadas do grupo.
Artigo 2º
Autorízase o Igape, dentro dos límites establecidos no artigo primeiro deste decreto, a fixar os demais termos e condicións do contrato de préstamo que foren precisos.
Santiago de Compostela, catorce de abril de dous mil cinco.
Manuel Fraga Iribarne
Presidente
José Antonio Orza Fernández
Conselleiro de Economía e Facenda